Tom Behnke (KF), 2009-11-12:
Jeg har siddet og lyttet til debatten her og kan forstå, at det, som socialisterne vil, er at kigge mod Manchester.
Det evig saliggørende, man har gjort derovre, er, at man har lavet en 30-års-plan.
Se, så meget tålmodighed har vi ikke fra konservativ side.
Det skal ikke tage 30 år; der skal ikke laves en 30-års-plan for, hvordan man bekæmper bandekriminalitet.
Jeg tror også, at hvis regeringen havde fremlagt sådan et forslag, ville oppositionen have faldet over regeringen og sagt: 30 år!
Så lang tid kan vi da ikke vente, der skal ske noget nu.
For hvad er situationen?
Ja, situationen er meget alvorlig.
Historisk set har der jo tidligere været stridigheder mellem forskellige kriminelle grupperinger, det er ikke noget, vi er ubekendt med.
Men det nye er, at det rykket ud på gaderne; det nye er, at uskyldige risikerer at komme i klemme imellem de her konflikter, der er, og det betyder, at der opstår utryghed i de berørte områder.
Fra konservativ side og fra den konservative justitsministers side har vi konstant været helt fremme i skoene.
Vi er kommet med det ene initiativ efter det andet, vi følger situationen meget nøje dag for dag, og vi er selvfølgelig klar til at komme med yderligere initiativer, hvis og når det bliver nødvendigt.
Selvfølgelig er vi det.
Hvad er det, vi allerede har gjort, og hvad er det, vi vil gøre?
Ja, vi har styrket politiet med en stor politireform, der har bevirket, at vi har fået nogle store, slagkraftige og fleksible politikredse, der kan sætte målrettet ind der, hvor problemerne er størst.
Vi har styrket politiet, i første omgang med 300 ekstra politifolk; vi har tilført politiet 250 administrative årsværk til aflastning af politiet for administrativt arbejde, så de kan lave politiarbejde.
Og med finansloven her bliver politistyrken udvidet permanent med yderligere 100 politifolk.
Der er lavet visitationszoner, intensiv efterforskning, særlige bandeenheder, en særlig task force, der skal følge området, markante strafskærpelser i bl.a. våbenloven m.fl., udvidet mulighed for varetægtsfængsling, lokale banderåd, udvidet mulighed for udvisning af bandemedlemmer, der begår kriminalitet, styrkelse af Al Capone-modellen, så skattevæsenet kan komme efter dem, der laver kriminalitet, som giver et økonomisk afkast, et tværministerielt udvalg, der skal sidde og koordinere indsatsen og en koordineret indsats i det hele taget ude i lokalsamfundene.
Se, det er også vigtigt i den her sammenhæng efter at have listet alt det op – og ministeren nævnte endnu flere tiltag – at understrege, at det er politiet i et samarbejde med skattevæsenet, med sociale myndigheder, med skolerne, med beboerforeningerne, der skal løse opgaven.
Det er ikke Folketingets medlemmer, det er ikke regeringen.
Der er ansat nogle mennesker derude, som har det her helt tæt inde på livet, og det er dem, der ved bedst, hvordan man lokalt samarbejder og løser den her opgave.
Vi har i Folketinget skabt mulighederne og rammerne, og det er jo det, der er vores opgave som lovgivere – at lave den lovgivning, der skal til, for at man kan løse opgaverne derude.
Det er vores opgave.
Så min appel er at give tid, så alle initiativerne får mulighed for at virke.
, og hvis der er nogen medlemmer af Folketinget, der synes, at de vil ud og lave politiets arbejde, kan man jo bare melde sig og søge ind i politiet.
Jeg skal så med et glimt i øjet tilføje, at man lige skal huske, at man ved optagelsesprøven skal kunne tage 15 mavebøjninger.
Men det må man jo så træne sig op til.
Afslutningsvis vil jeg sige, at det jo også er helt klart, at vi skal bryde fødekæden af nye potentielle bandemedlemmer.
Så tror jeg, det er meget vigtigt, at man lærer af hinanden.
Hvis man f.eks. tager Århus Stiftstidende fra den 19. oktober i år, kan man læse på forsiden: Ny bande kvalt, før den overhovedet startede.
Den fik man i et samarbejde kvalt, allerede inden den blev etableret.
Hvis man kan gøre det i Århus, kan man også gøre det andre steder.
Man behøver ikke at nedsætte store, nye arbejdsgrupper, der skal finde ud af det.
Mulighederne er der i dag, det er bare at gribe dem.
Og ganske få dage efter, den 23. oktober, kunne man på forsiden af samme Århus Stiftstidende læse: Kriminaliteten i Gellerup styrtdykker.
Altså, det, der skal til, er den koordinerede, samlede indsats, hvor man siger til hinanden i lokalmiljøet: Vi vil løse den her opgave.
Hvis man vil det, kan man det, og derfor er det kun et spørgsmål om, at man de andre steder i Danmark, hvor man har lignende problemer, tager handsken op og siger: Vi vil det her uvæsen til livs.
Så kan man også komme det.